บัตรสวัสดิการใหม่ 3ล้านใบเริ่มใช้ม.ค.62
“กอบศักดิ์” แจง ครม.อนุมัติงบกลางเร่งจัดทำแล้ว 208 ล้าน แจกจ่ายถึงมือภายในเดือน ธ.ค.
25 พ.ย. 2561

“กอบศักดิ์” แจง ครม.อนุมัติงบกลางเร่งจัดทำแล้ว 208 ล้าน แจกจ่ายถึงมือภายในเดือน ธ.ค.
นายกอบศักดิ์ ภูตระกูล รมต.ประจำสำนักนายกรัฐมนตรี เปิดเผยว่า พร้อมกับการอนุมัติมาตรการช่วยเหลือผู้มีรายได้น้อยเพิ่มเติมผ่านบัตรสวัสดิการแห่งรัฐไปเมื่อวันที่ 20 พ.ย. คณะรัฐมนตรี (ครม.) ได้อนุมัติงบกลางรายการเงินสํารองจ่ายเพื่อกรณีฉุกเฉินหรือจําเป็นปี 2562 วงเงิน 208 ล้านบาท เพื่อดำเนินการจัดทำบัตรสวัสดิการให้แก่ผู้มีรายได้น้อยที่ผ่านคุณสมบัติแต่ยังไม่ได้รับบัตรสวัสดิการ 3,802,309 ราย
ทั้งนี้ หลังจากได้รับอนุมัติงบประมาณแล้ว กระทรวงการคลังจะเร่งจัดทำบัตรและจัดส่งให้กับผู้ได้รับสิทธิทั้งหมดภายในเดือน ธ.ค. 2561 เพื่อให้ประชาชนกลุ่มนี้เริ่มใช้สิทธิตามบัตรสวัสดิการได้ตั้งแต่เดือน ม.ค. 2562 เป็นต้นไป
“ผู้มีสิทธิได้รับบัตรสวัสดิการรอบนี้จะได้รับบัตรภายในเดือน ธ.ค. เริ่มใช้สิทธิได้ตั้งแต่เดือน ม.ค. 2562 และจะได้รับสิทธิเหมือนกับผู้ถือบัตรรอบแรกทั้ง 11.4 ล้านคน เพียงแต่จะได้รับหลังผู้ถือบัตรรอบแรก 1 เดือน” นายกอบศักดิ์ กล่าว
กระทรวงการคลังรายงานว่า งบกลาง 208 ล้านบาท ครม.อนุมัติครั้งนี้จะมีการใช้จ่ายสำหรับบัตร 3,802,309 ใบ แยกเป็นค่าใช้จ่ายในการผลิตบัตร 182.87 ล้านบาท ค่าใช้จ่ายในการจัดส่งบัตรสวัสดิการ 2.81 ล้านบาท และค่าธรรมเนียมในการบริหารจัดการรายปี รวมค่าบริหารจัดการโครงการ 22.81 ล้านบาท